
1903. október 27. 

Az 1867. évi 12. tcz. 11. §-ának két vitás pontja 
van : a hadügyi fölségjog és a magyar hadsereg kérdése. 
A hónapok óta dúló politikai válságnak is voltaképen ez 
a kettő a vita pontja. Ezen a két ponton ütközik össze 
ma a korona és a nemzet fölfogása, amely ha kiegyen- 
lítést nem nyer, alkotmányválságot okozhat. Azt kell tehát 
megállapítani, hogy közjogilag milyen természetűek az 
1867. évi 12. tcz. 11. §-ában foglalt „alkotmányos feje- 
delmi jogok", továbbá mit ért ez a törvény „az összes 
hadsereg kiegészítő részét képező magyar hadsereg" alatt 
és hogy „az egységes vezérlet, vezénylet és belszervezet- 
ben" benfoglaltatik-e a vezényleti nyelv is vagy sem? 

I. 

Ami az első kérdést illeti, a törvény „alkotmányos" 
fejedelmi jogokról szól. És minthogy senki kétségbe nem 
vonhatja, hogy 1867. évi 12. törvényczikknek az alapja 
a pragmatica sanctió, amely egyrészről a Habsburg-ház, 
másrészről a magyar nemzet között, a trónöröklési rend 
kérdésében létrejött és törvénybe foglalt szerződést képez, 
melynek értelmében a nemzet király-választási jogát bizo- 
nyos föltételek mellett fölfüggeszti: nyilvánvaló, hogy 
mindazok a jogok, amelyek az 1867. évi 12. tcz.-ben a 
nemzet részéről a fejedelemre átruháztattak, a nemzet 
ősi jogában és alkotmányában gyökereznek, következés- 



Digiti 



zedby Google 



- 4 - 

képen nem a királytól adattak a nemzetnek, hanem ellen- 
kezőleg a nemzettől a királynak. Ez a közjogi alap tehát 
egyenesen kizárja az úgynevezett „iura reservata", a f ön- 
tartott fejedelmi jogok tanát, melyet a magyar alkotmány 
nem ismer, s amely tan az „abszolút fejedelmi jogokat" 
állítja föl. Kizárja tehát az „öröklött fejedelmi jogokat" 
is. Mert öröklött és átörökíthető jogok csak abszolút feje- 
delmi jogok lehetnek. Az „alkotmányos fejedelmi jogok" 
egyszerűen a nemzettől „átruházott" jogok, melyeket a 
törvényhozás mindenkor visszavehet vagy megváltoztathat. 
Hiszen az 1867-ik évi kiegyezést nem a nemzet, hanem 
a király indította meg s a kiegyezés első lépése az ősi 
alkotmány s törvények elismerése s érvényökbe való 
visszahelyezése volt. Nem új alkotmányt kapott a nemzet 
a királytól, hanem a törvénytelen állapotok megszünteté- 
sével a király fogadta el a nemzet ősi alkotmányát és 
újította meg a pragmatica sanctiót. A jogfolytonosság el- 
ismerése egyúttal elismerése volt a régi alkotmánynak, 
különösen pedig a Habsburgok és a nemzet között 
1723-ban kötött alapszerződésnek. Miként ebben nem 
voltak „öröklött" fölségjogok, úgy az 1867. évi 12. tör- 
vényczikkben sem lehetnek olyanok. 

Nyilvánvaló tehát, hogy az 1867. évi 12. tcz. 11. 
§-ában elismert fölségjogok csakis „alkotmányos" jogok 
lehetnek, vagyis olyanok, amelyeket a király a törvény- 
hozás megbízásából gyakorol. Következésképen, mihelyt 
kétség merül föl a törvényben kifejezett „alkotmányos 
fölségjogok" tartalma iránt : a törvénymagyarázat szüksége 
áll be. Ezt a jogot pedig az 1790. évi 12. tcz. értelmében 
maga a király nem gyakorolhatja, csupán az egész tör- 
vényhozás, vagyis „király és nemzet" együtt. 

Ez a kérdés a szabadelvű párt programjában teljes 
megoldást nyert, és így további fejtegetések tárgyát nem 
képezheti. A chlopyi álláspont rectificálva lett. 

Kétség tárgyát képezi még a „magyar hadsereg'' 
kérdése és a „nyelvkérdés*'. 

11. 

A „magyar hadsereg" értelmének a megállapíthatása 
végett vissza kell menni az 1867-iki kiegyezés keletkezé- 
sének a történetére. Köztudomású, hogy az országgyűlés a 
közös ügyek kezelési módjának a megállapítására kebe- 
léből egy 67 tagból álló bizottságot küldött ki, mely a 
részletek kidolgozásával egy 15 tagból álló szűkebb bi- 
zottságot bízott meg. Ez a 15-ös bizottság 1866. évi 
május 7-én tartott második ülésében foglalkozott első 
ízben a hadügygyei. Megállapíttatván, hogy a pragmatika 
sanctióból folyó közös és együttes védelemnek egyik esz- 
köze a hadügy, Deák a következő pontot hozza Javas- 
latba: „A hadügynek mindazon része, ami a vezérletre, 
a vezényletre, a berendezésre vonatkozik, közösügy le- 
gyen". Amikor ellene vetik, hogy nincsen benne a magyar 
hadsereg. Deák a régi törvényekre utalva kifejti, . hogy 
„önálló, külön magyar hagseregről" itt nem lehet szó, 
mert 1715 óta az állandó hadseregnek a magyar ezredek 
csak kiegészítő része voltak. *) A nemesi fölkelés nem ide 
tartozik. Az nem volt állandó hadsereg. A bizottság ilyen 
értelemben kívánja a törvénybe vétetni a „magyar had- 
sereg" kifejezést. Deák uj szerkezete már így szól : „Ami 
a hadügyet illeti elismerjük, hogy közösen intézendő 
mindaz, ami az egész hadseregnek és így a magyar se- 
regnek is egységes vezérletét, vezényletét és belszerveze- 
tét illeti." A fölség netáni aggályát eloszlandó, a bizott- 
ság a fölségjogra vonatkozólag is vett föl rendelkezést, 
ilymódon: „ö Fölségének a hadügy körébe tartozó alkot- 
mányos fejedelmi jogai sértetlenül fenmaradván, mindaz, 

L. Kónyi „Deák Ferencz beszédei" 111. kötet 511. 1. 

amf az egész hadseregnek és igy a magyar hadseregnek 
is egységes vezérletére, vezényletére és belszervezetére 
vonatkozik, közös intézkedés alá tartozónak ismertetik el." 
Ily szerkezetben képezte a 15-ös bizottság munkálata a 
Bécsben 1867. január 9-én és 10-én Beust elnöklete 
alatt tartott közös értekezletnek a tárgyát. Erős vita folyt 
a „magyar hadsereg" szavak miatt. 

Az osztrák államférfiak aggódtak, hogy ez egy „ön- 
álló magyar hadsereg"-et akar jelenteni, amire magyar 
részről az a megnyugtató nyilatkozat történt, hogy ez 
csupán a régi „exercitus hungaricus"nak a fogalmát adja 
vissza, amely az „állaadó hadsereg"-nek a kiegészítő 
része vala. Végre is megegyeztek a következő szövegben : 
„Ö Fölségének a hadügy körébe tartozó alkotmányos feje- 
delmi jogai folytán mindaz, ami az egész hadseregnek 
és igy a magyar hadseregnek is, mint az összes hadsereg 
kiegészítő részének, az egységes vezérletére, vezényletére 
és belszervezetére vonatkozik, Ö Fölsége által intézendő- 
nek ismertetik el."^) Benmaradt tehát a „magyar hadse- 
reg" kifejezés, de a „közös intézkedés" helyébe az „Ö 
Fölsége által intézendő" szavak léptek. Ezt később a 
67-es bizottság is végleg elfogadta és igy került az a? 
1867. évi 12. törvényczikkbe mint annak a 11. §-a. Neve- 
zetes, hogy ezt a szöveget az ellenzéki tagok is alkal- 
masabbnak tartották, mert közelebb áll a personál unió- 
hoz, mint a régibb szöveg. ») A 67-es bizottságban Deák 
Ferencz erre vonatkozólag a következőket mondta: 

„A fegyveres erőre, vagy a hadügyre nézve a haj- 
dani védelmi rendszer banderialis seregek és a személyes 
fölkelésre volt alapítva; de 1715-ben azt mondták az or- 



L. Kónyi i. m. III. k. 514. 1. 

a) L. Kónyi i. m. IV. 173. és 175. lapjait. 

*) L. Kónyi i. m. IV. 247. 1. 

szág rendéi, hogy a védelemnek ezen eszközei továbbra 
is fönmaradnak ugyan, hanem mivel csupán azokkal sike- 
resen czélt érni nem lehet, állandó és rendes hadsereg 
állítassék föl honfiakból és külsőkből, s az ország kijelen- 
tette, hogy e hadsereg zsoldjáról is fog országgyülésileg 
gondoskodni. Ez volt a védelmi állapot, midőn a sanctio 
pragmatica megköttetett. Nemcsak a banderialis seregek 
és a fölkelés, hanem az említett állandó katonaság is 
eszköze volt a védelemnek és pedig oly folytonos állandó 
eszköze, melyet az ország nem mulólag és időnkint, ha- 
nem folytonosan és állandóan föntartott. E föntartás módja 
ugyanaz volt, melylyel az első fölállítás történt t. i. a 
hadfogadás. Az ország állandósította a hadfogadást, en- 
nek költségeit minden országgyűlésen megajánlotta és 
állandóan fizette, amidőn pedig a sereget ily hadfogadás 
által oly számban, minőt a szükség megkívánt, fentartani 
vagy emelni nem lehetett, külön ujonczajánlással gondos- 
kodott az ország a védelem ezen eszközéről; renkivüli 
esetekben pedig a személyes fölkelést rendelte el. Az 
ujonczajánlások csak egyes esetekben és azon föltétel 
alatt történtek, hogy ily ajánlásokra nézve az ország 
semmi állandó kötelezettséget nem vállal; de a rendes 
katonaság állandó és annak hadfogadása általi kiegészí- 
tése folytonos volt. Ez a magyarországi rendes katona- 
ság, Ö Fölségének összes seregével együtt ugyanazon 
vezérlet alatt állott, együtt védte a birodalmat. Már az 
első alakításkor minden különböztetés nélkül honfiakból 
és külsőkből fogadás által lett az alakítva és a törvény- 
hozás a rendes katonaságra nézve a vezérlet, vezénylet 
és szervezet felett, kivévén az ujonczajánlási föltételeket, 
nem kívánt külön rendelkezni, mert azt fejedelmi jognak 
tekintette. Midőn ellenben a fölkelősereg vezérletét a ná- 
dorra bízta, szervezetét országgyülésileg határozta el, sőt 

törvényben azt is kimondotta, hogy a fölkelő seregnek 
bármely részét az állandó ezredekbe beosztani nem sza- 
bad. E külömböztetés a rendes katonaság és a fölkelő- 
sereg között világosan mutatja a közös és együttes véde- 
lemnek módját, mely a sanctio pragmatica óta folyvást 

fenállott."0 

Nyilvánvaló, hogy Deák Ferencz a „magyar hadsereg" 
kifejezés alatt nem az absolut korszak alatt teljesen el- 
németesített magyar ezredeket értette, hanem az állandó 
magyarországi hadsereget úgy, amiként az a pragmatica 
sanctió idejében 1848-ig létezett. Hiszen amikor a bizott- 
sági tárgyalások alkalmával Apponyi György ebben a 
kérdésben azt állította, hogy Ö Fölsége és a lajtántuliak 
„fait accomplis"-nak veszik a hadügyre nézve a jelenleg 
(1866) fönálló rendezést, Deák Ferencz világosan kifejezte, 
hogy az ország a sereg átalakítását magának tartja fenn, 
úgy miként azt 1715-ben és 1830-ban is az ország esz- 
közölte. ^ 

A „magyar hadsereg" fogalmának megállapításához 
tehát szükséges, hogy a pragmatica sanctio idejében 
1848-ig fönnállott állandó hadsereggel megismerkedjünk. 
Az 1715. évi 8. törvényczikk „rendes katonasága" nem 
volt egységesen szervezett hadsereg. Az eddigi zsoldos 
hadaktól abban különbözött, hogy nem egy fogadott fő- 
vezér alatt állott, hanem az egyes ezredek külön-külön 
adományoztattak arra vállalkozó alkalmas főtiszteknek, 
akik erről királyi pátenst nyertek. Ez az ezredtulajdonos 
azután maga szervezte ezredét, maga nevezte ki tisztjeit, 
maga állapította meg a szolgálati és vezényleti nyelvet^) 
— a királynak viszont ezredével mindenkor föltétlen szol- 



Kónyi i. m. IV. 256. 1. 

«) L. Kónyi i. m. 111. 513. 1. 

«) L. Bárczay: A hadügy fejlődése 11. k. 558. 1. 

gálatára állott. A király a főhadvezérletet a bécsi „Kriegs- 
rath" utján gyakorolta, melynek ezek az ezredtulajdonosok, 
valamint a főparancsnokok is alá voltak rendelve. A bécsi 
„Kriegsrath" utján nevezte ki a király a hadvezéreket, 
akik ettől vették még a harcz közepette is a rendeleteket. 
Ez volt tehát a pragmatica sanctió hadserege, melynek a 
magyar ezredek, magyar ezredesek és tisztek vezetése 
mellett, képezték a kiegészítő részét. Nem önálló külön 
magyar hadsereg volt ez, mert hiszen a „Kriegsrath" és 
a főparancsnokok utján a király egységes vezérlete alatt 
küzdött a német ezredekkel; de mégis magyar tisztjei, 
magyar zászlói, magyar ruházata és magyar vezényleti 
nyelve volt. Az országgyűlés ennek a rendes katonaságnak 
a „vezérletére, vezényletére és szervezetére" magának 
közvetlen befolyást nem tartott fön, hiszen azt eleinte 
közvetlenül a fejedelem sem gyakorolta : csak azt kivánta, 
hogy a magyar ezredek élén magyar ezredesek álljanak, 
ezzel akarván a nemzeti jelleget biztosítani. 

Már az 1608. évi kor. el. 11. tcz.-ben, valamint az 
1622. évi 23. tcz.-ben, nemkülönben az 1638. évi 17. 
tcz.-ben az országgyűlés kimondotta, hogy „a nagyobb és 
kisebb katonai tiszttartóságok adományozásának hazafiak 
részére kell történni" és, hogy „a tettleg ürességben lévő 
és jövőre megüresedendő tisztségek, minden valláskülönb- 
ség nélkül, az arra alkalmas, jól érdemesült és a katonai 
dolgokban járatos, jóbirtoku benszülött személyeknek ado- 
mányoztassanak." Az 1715. évi 8. tcz. ezeket a régi tör- 
vényeket nem helyezte hatályon kivül, sőt az 1723. évi 
3. tcz. a pragmatica sanctió-val egyidőben ezeket a régi 
törvényeket megerősítette különösen az 1741. évi 63. tcz., 
melyben az ország rendéi Mária Terézia királynő trónjá- 
nak a megmentésére rendkívüli hadi segélyt szavaztak 
^^g- így megszavaztak mindenekelőtt a rendes katonaság 

részére 21.622 ujonczot oly feltétel mellett, hogy a törzs- 
tiszteket a Fölség, a többi tiszteket pedig a századostól 
kezdve az ezredesek a vármegyékkel egyetértöleg nevezzék 
ki. Ezenfölül elrendeli a törvény, hogy minden nádori 
porta után a birtokos nemesek egy-egy lovas katonát 
állítsanak és tartsanak. — Elrendelte az általános nemesi 
fölkelést is és az országban négy kerületi főparancsnok- 
ságot szervezett, föparancsnokokul a törvény maga Esz- 
terházy József, Eszterházy Ferencz, Csáky György és 
Károlyi Sándor grófokat nevezvén ki, akik közül e két 
utóbbi a rendes hadseregben tábornagyi rangot viselt. Ez 
a külön hadsereg teljesen magyar szervezettel bírt. Hogy 
milyen sikerrel harczolt, arról a történelem tesz fényes 
tanúságot. 

Ennek a trónmentő háborúnak a befejezése után 
kezdődött csak a magyar közélet hosszú elnémetesítésével 
együtt a magyar ezredek germánizálása is. A nemzet a 
bálványozott királynő hizelgő politikájának a varázslatától 
elkábítva, ezt az átalakítást nem vette figyelembe. A ma- 
gyar ezredtulajdonosok az udvari élet behatása alatt el- 
németesedvén, lassanként elfelejtették a magyar nyelvet 
és az a hit kezdett lábra kapni, hogy az nem is müveit 
ember, nem úr, aki magyarul beszél. Ily módon a magyar 
vezényszó is kiszorult a magyar ezredekből és 1747-ben 
már egy Eszterházy is németnyelvű szabályzatot íratott 
ezrede számára.^) — Holott 1734-ben gróf Károlyi Sán- 
dor ezredét még teljesen magyarul szervezte, sőt ő maga 
németül sem tudott. 2) 

Attól fogva, amikor a német császári méltóság ismét 
a Habsburgokra szállott, kezdődik az egész állandó had- 
seregnek császári lábra való állítása. Az eddigi fehér 

») L. Bárczay : m. II. 566. 1. 
») L. Bárczay : m. 11. 566. 1. 

zászlók helyébe a Mária képével, a magyar ezredek is 
sárga zászlót kaptak a kétfejű császári fekete sassal a kö- 
zepén ^ és már 1750-ben ujabb kísérletet tettek egy egy- 
öntetű gyakorlati szabályzat tekintetében. Minden ezredből 
bizonyos számú tiszteket rendeltek a Daun Lipót tábornagy 
vezetése alatt álló gyakorlati iskolába. ^) Mária Terézia halá- 
lakor az ő fiának, II. József császárnak, már egy teljesen 
egységes német császári házi hadsereget hagyott örökül, 
amelyben alig volt már egy-egy magyar tiszt. De még 
ekkor is a magyar ezredekben magyar volt a belső szol- 
gálati nyelv, csupán a vezényszó volt német. ^) 

Csak n. József császár halála után ocsúdott fel a 
nemzet aléltságából. Az 1792-iki országgyűlésen fölhal- 
mozott panaszok között ott volt több magyar ezred pa- 
nasza is az idegen tisztek alkalmazása és a német nyelv 
használata ellen. Az 1792. évi 9. t.-czikkben II. Lipót 
ezeket a panaszokat Jogosaknak*" ismeri el és igéri, hogy 
a helyes arány föntartásával úgy fog intézkedni, miként 
az ezredtulajdonosok kinevezésénél első sorban magyarok 
alkalmaztassanak, a „magyar ezredeknél", melyeket ez a 
törvény kifejezetten szembe állit a „német ezredekkel". 
Az 1802. évi 1. t.-czikk a magyar ezredeknek három évre 
megajánlott kiegészítésével intézkedvén, 1. §-ában a 
„magyar hadsereg", 12 gyalog és 10 lovas ezredek, 
összesen 64.000 főben megállapított létszámának teljes 
állományban való föntartásáról szól és kifejezetten meg- 
állapítja, hogy : „a magyar katonaság ügye, úgy a szá- 
mot, mint a kiegészítés módját illetőleg, mindenkor 
országgyűlési tanácskozásoknak a tárgyát képezi", kimondja, 
hogy.* „a rendes katonaság föntartásának az időviszo- 



L. Bárczay : m. 11. 563, 564. 1. 
») L. Bárczay: u. 11. 566. 1. 
») L. Bárczay: m. II. 567. 1. 

nyokkal megegyező, a népesség erejéhez mért s a tör- 
vények szellemével és a nép hajlamaival összhangzó 
módjait kell megvalósítani." Az 1807. évi 1-ső t.-cz. 
rendeli, hogy : „a magyar és határőrezredek élére fö- és 
törzstisztek, következőleg tábornokok gyanánt, született 
magyarok állíttassanak". Sőt a nyelvkérdésben is úgy 
rendelkezik, hogy: „mivel az önkéntes katonák toborzásá- 
nak (hadfogadás) legfőbb akadályai közé kell számítani, 
hogy a katonák elhanyagoltatva s anyanyelvüket nem értő 
tisztek századaiba soroztatva be, a parancsoknak sem 
adásában, sem elfogadásában egymást meg nem értik ; 
s az ebből keletkező nehézségek az ujonczonkat, sőt 
azok példájára a többieket is elidegenítik a katonásko- 
dástól : azért, nehogy jövőben magára a szolgálatra ártal- 
mas ily nehézségek merüljenek föl, Ö Felsége kegyel- 
mesen intézkedni fog, hogy a magyar ezredek fő- és 
altisztekéül olyanok alkalmaztassanak, akik az azokban 
kiválólag használt hazai nyelveket elengedhetlenül birják." 
Az 1808. évi 7. t.-czikk egy „nemzeti katonai akadémia" 
fölállítását határozta el, hogy a magyar ezredek számára 
kellő számban magyar tisztek legyenek képezhetők. Ma- 
gyar tiszteket követelnek végül még az 1830. évi 7. és 
1840. évi 2. törvényczikkek is. 

Nyilvánvaló, hogy a Mária Terézia és II. József germa- 
nizáló irányzatával a magyar országgyűlés később erélyesen 
szembe szállott és tiltakozott a „magyar ezredek"-nek a 
„német ezredek"-kel való egybeolvasztása ellen. Nyilván- 
való, hogy 1715 óta 1848-ig a magyar ezredek magyar 
tábornokok, fő- és altisztek vezetése mellett, mint az 
összes haderőnek a kiegészítő része, mint „magyar had- 
sereg" mindenkor fönnállottak és ha a tényleges állapotok 
nem feleltek is meg mindenkor a törvények követelmé- 
nyeinek, az országgyűlés mindig tiltakozott a törvénytelen 
állapot ellen és követelte ennek a helyreállítását. 

Ily állapotban találta az 1848-iki nagy átalakulás a 
hadsereget. Az 1848-iki törvények azonban nem elégedtek 
meg egy ilyen „magyar hadsereggel", hanem egy teljesen 
független „önálló" magyar hadsereget szerveztek, külön 
hadügyministeriummal , külön vezérkarral , külön tiszti 
létszámmal, külön segédcsapatokkal. Az 1848. évi 3. tcz. 
6. §-a kimondja, hogy: „a katonai és általában minden 
honvédelmi tárgyakban Ö Fölsége a végrehajtó hatalmat 
ezentúl kizárólag csak a magyar ministerium által fogja 
gyakorolni" ; és 8. §-ában, hogy „A magyar hadseregnek 
az ország határain kivüli alkalmazását, nemkülönben a 
katonai hivatalokrai kinevezéseket szintígy Ö Fölsége fogja 
a 13. §. szerint folyvást királyi személye körül leendő fe- 
lelős magyar minister ellenjegyzése mellett elhatározni." 

Ez a független önálló magyar hadsereg kétségkívül 
nem felelt meg a pragmatica sanctio korabeli „magyar 
hadseregnek", amely 1848-ig az egész állandó hadsereg- 
nek a szerves kiegészítő részét képezte. Nem felelt meg 
két okból. Először, mert nem volt a vezérlet és vezény- 
let egy kézben összpontosítva. Másodszor, mert az önálló 
magyar hadseregnek az országon kívül való alkalmazásá- 
ról a király föltétlenül nem rendelkezhetett. Az önálló 
magyar hadseregnek az 1848-iki olasz háborúban való 
alkalmazását heves vita után a magyar országgyűlés nem 
egyhangúlag, hanem csak szótöbbséggel határozta el. Sőt 
a magyar ministerium, hogy a többséget biztosítsa, kény- 
telen volt a kabinetkérdést fölvetni. Ez volt egyik oka 
annak, hogy a dynastia utóbb az 1848-iki törvények ellen 
állást foglalt. A hadsereg egységét, s a fölségnek az egy- 
séges hadsereg kirendelése fölött való föltétlen jogát látták 
a monarchia érdekei szempontjából veszélyeztetve. Ilyen 
önálló hadsereget nem láttak sem a pragmatica sanctió, 
sem a régi magyar törvényekkel összeegyeztethetőnek. 

És a reactió, sajnos, diadalt is ült a magyar törvények 
ellen megindított, előbb titkos, utóbb nyílt ellenséges- 
kedésével. A magyar törvények védelmére támadt szabad- 
ságharczot a hatalom elnyomta, letiporta s a törvényeket 
erőszakosan eltörölte. 

A törvények romjain létesült önkényuralom, tizen- 
nyolcz éves áldatlan működése alatt, teljesen ki akart 
irtani mindent ami magyar. Első sorban a hadseregben. 
Megszűntek a régi magyar ezredek, melyek a szabadság- 
harcz kitörésekor lelkesedéssel siettek a magyar ügy vé- 
delmére s elszakadtak a nemzet ellen fölvonuló osztrák 
német ezredektől. A magyar ezredtulajdonosok és tisztek, 
akik amugyis a nemzeti ügyhöz járultak, ha nem hullot- 
tak el a szabadságharczban, vagy nem menekültek a 
számkivetésbe, avagy a hóhérnak nem estek áldozatul, az 
osztrák ezredekbe közlegényekül soroztattak, másik részök 
nehéz rabságba hurczoltatott. Ez alatt a tizennyolcz esz- 
tendő alatt a hadsereg teljesen osztrák németté, sőt ma- 
gyargyülölővé lett ; a régi magyar ezredeknek még a magja 
is kiveszett. És íme, amíg a pragmatica sanctio magyar 
ezredekkel ellátott hadserege a dynastia trónját mentette 
meg, addig ez az osztrák-német hadsereg az 1859. és 
1866-ki hadjáratok alatt gyászos bukását hozta meg a 
törvénytelen, nemzettipró önkényuralomnak. 

A császári hadseregnek ebben e gyászos állapotában 
indultak meg a magyar nemzettel az 1867. évi kiegyezési 
tárgyalások. 

Már most meri-e valaki állítani, hogy Deák Ferencz 
és a kiegyezést alkotó magyar államférfiak az 1867. évi 
12. törvényczikkben ezt a szomorú véget ért osztrák 
armadiát akarták megörökíteni ? ! Hogy ők az összes had- 
sereg kiegészítő részét képező „magyar hadsereg" alatt 
ezt a teljesen elnémetesedett, magyargyűlölő osztrák had- 

sereget értették, amely a dynastiát és a monarchiát oly 
súlyos katasztrófa elé vitte? Úgy gondolom, hogy ez a 
föltevés egyenesen ki van zárva. Amit Deák Ferencz akart, 
az nem az 1848-ki független, önálló magyar hadsereg, 
de nem is az osztrák császári német hadsereg: hanem, 
miként föntidézett beszédében is arra utal, a pragmatica 
sanctió óta 1848-ig fönnállott s az állandó hadsereg ki- 
egészítő részét képező, magyar ezredekkel, magyar pa- 
rancsnokokkal és tisztekkel ellátott „magyar hadsereg" 
volt, magyar zászlókkal, magyar jelvényekkel és magyar 
vezényszóval. És ha ezt akkor, abban a nehéz időkben, 
amikor a nemzet is, a király is, súlyos sebektől vérzett, 
erőszakkal nem kényszerítették ki : ha „a bajban lévő 
embertől" nem követeltek többet, mint amennyit az, a 
nemzet jogairól meggyőzve, és magát megadva, önként 
elismert : ebben a nagylelkű, a maga nemében páratlanul 
lovagias viselkedésben ma, amikor a vészes felhők elvo- 
nultak, jogföladást látni, perfidia volna. 

Mi sem bizonyítja inkább, hogy Deák és a kiegye- 
zés magyar államférfiai azt a régi „magyar hadsereget" 
akarták, amely a pragmatica sanctió óta 1848-ig fönállott, 
mint az az első lépésük, hogy Ö Fölségétől 1868, augusz- 
tus hó 6-án egy legfelsőbb rendeletet eszközöltek ki „a 
magyar ezredekhez magyar születésű tisztek alkalmaztatása 
iránt." Ugyanazt, amit az 1741., 1792., 1802., 1807., 
1830. és 1840-iki országgyűlések törvényben elrendeltek. 
Azt a „magyar hadsereget" akarták ők visszaállítani, 
amely a Mária Terézia királynő trónvédelmi küzdelmében 
és a Napóleon elleni háborúkban, lángoló lelkesedéssel 
harczolt „királyért és nemzetért", és amely a dynastia 
trónját, a történelem elfogulatlan tanúsága szerint, a vég- 
romlástól megmentette. Nem számíthattak arra, miként a 
királyi esküvel és koronázással megerősített magyar al- 

kotmányt a király föltétlen rendelkezése alatt álló hadse- 
reg, nem fogja honorálni és hogy különálló kasttá fog 
kiképződni. Arra számítottak inkább, hogy a hadsereg az 
idők folyamán át fog alakulni azzá, amivé a kiegyezési 
törvény tenni akarta: egy a fölség „egységes vezérlete 
és vezénylete" alatt álló, egy közös hadügyministerium- 
mal és közös vezérkarral biró hadsereggé, melynek tisz- 
tekben, jelvényekben és nyelvben magyar része lesz a 
„magyar hadsereg". 

A katonai körök hagyományos merev szelleme azon- 
ban ezt a reményt hiúvá tette, mely szellemnek a meg- 
törhetlen erejére abból az egy tényből lehet következtetni, 
hogy Ó Fölségének ezt az 1868-iki rendeletet is figyel- 
men kivül merték hagyni. Mit tehetett egyebet a kiegye- 
zés első alkotmányos ministeriuma, mint bevárni a jobb 
idők kedvezőbb fordulatát és megnyugodni a törvényben 
biztosított jogoknak később leendő érvényesítésében. 

Hiszen a nemzet akkor egy óriási vérvesztéstől be- 
tegen alig lábbadozva, a belkormányzat újjáalkotásának 
óriási munkatömege előtt állott. Szakadást provokálni 
bármely fontos jogok sürgős életbeléptetésével és koczkára 
tenni az eddig elért sikert, amely legalább a jogok tör- 
vényben való elismerését biztosította: nem látszott czél- 
szerünek. így maradt meg 1867 óta a hadsereg osztrák- 
német szervezete, vagyis az akkori tényleges állapot, 
melynek a szelleme, csak alig közeledett, nem is a ma- 
gyar, hanem még a későbbi közös hadsereg fogalmához 
is. Ezt ma még legaulikusabb államférfiaink is az ország- 
gyűlés nyilt ülésén elismerték. A hadsereg hagyományos 
szellemének a közeledését a „magyar hadsereg" eszméjé- 
nek a megvalósítása felé magában a hadseregben ily 
körülmények között, legalább egyelőre még, remélni nem 
lehetvén, egy másik módjáról kellett gondoskodni a ma- 

gyár hadi szellem fölujitásának. És ekkor villant meg 
Andrássy Gyula gróf, akkori miniszterelnök lángelméjében 
a „honvédség" megteremtésének az eszméje, amely egy- 
részről, ha csak kis mértékben is, pótolni volt hivatva 
az egyelőre tényleg még életbe nem lépett „magyar had- 
sereget", másrészről épen ennek a majdan életbelépte- 
tendő magyar hadseregnek leend a dúsan termő magva. 
Amit, mindent koczkáztatva, nem volt ajánlatos azonnal 
kikényszeríteni, azt egy hosszabb időre tervezett czéltu- 
datos politikával kellett lassan, de biztosan előkészíteni. És 
valóban azok, akik a honvédség megteremtése és kiépí- 
tése körül fáradoztak, a „magyar hadsereg"-nek készí- 
tették elő a talajt. Lehet, hogy ez a közvetett utón foly- 
tatott magyar katonai politika idők folytán meghozta volna 
a várt eredményt, hogy a honvédség útján sikerült 
volna a „közös" hadseregbe is bevinni a nemzeti szel- 
lemet és hogy ezen az úton értünk volna el „lassan, 
lassan" az 1867. évi XIL t.-czikkben tervezett „magyar 
hadsereg "-hez. Az újonczlétszám fölemeléséről szóló tör- 
vényjavaslat beterjesztése azonban az évtizedek óta nyugvó 
parazsat hirtelen lángra lobbantotta, amelyet a katonai 
körök és az osztrák politikusok velünk szemben tanúsított 
kihivó magaviselete mindinkább élesztett ; elannyira, hogy 
az ma már az országot egy komoly alkotmányválság örvé- 
nyének a szélére sodorta. A chlopyi hadparancs és az 
osztrák miniszterelnök „hivatalos" nyilatkozata után már 
a magyar alkotmány látszott megtámadottnak. Az „alkot- 
mányos" hadügyi fölségjog „öröklött" fölségjoggá akart 
átváltozni és a magyar hadügyi fölségjog miként való 
gyakoriásába Ausztria is belé akart avatkozni. Principiis 
obsta ! 

Ami végül azt a kérdést illeti, hogy az 1867. évi 
12. tcz. 11. §-ában foglalt „vezérlet, vezénylet és belszer- 
vezet*-ben a „nyelvkérdés" is benne van-e vagy sem? 
és hogy igy ö Fölsége az itt nyert „alkotmányos" fölség- 
jog alapján az egész hadseregben és igy az összes had- 
sereg kiegészítő részét képező „magyar hadseregben" 
megállapíthatja-e a vezényleti és szolgálati nyelvet ? — az 
1867 óta fönnálló tényleges állapotokra kell hivatkoznunk. 
Ezek szerint mindenekelőtt meg kell állapítanunk azt a 
tényt, hogy ö Fölsége nem bocsátott ki egy olyan ren- 
deletet, amely az egész hadseregre a „német nyelvet" 
mondta volna ki kötelezőnek, olyan rendeletet, amely a 
„nyelvkérdést" szabályozta volna. Ez a tény amellett bi- 
zonyít, hogy Ö Fölsége nem érezte magát a hivatkozott 
törvényszakaszban följogosítva a „nyelvkérdésben" fölség- 
joga alapján dönteni. Az a másik ténye továbbá, hogy 
1868-ki rendeletével a „magyar ezredekben magyar tisz- 
tek alkalmazását" rendeli el, arra enged következtetni, 
hogy a tiszteknek akarta elősegíteni a legénységgel „ma- 
gyar" nyelven való érintkezését. A magyar törvényhozás 
ellenben az 1868. évi 41. tcz.-ben a honvédségre, az 1886. 
évi 20. tczben pedig a népfölkelésre nézve megállapította a 
„magyar vezényleti nyelvet" és igy az „összes hadsereg" 
kiegészítő részét képező e két haderőnél a „nyelvkérdést" 
rendezte. Föltehető-e, hogy, ha az 1867. évi 12. törvény- 
czikk 11. §-a, amikor „az egész hadsereg és igy a ma- 
gyar hadseregnek is, mint az összes hadsereg kiegészítő 
részének az egységes vezérletét, vezényletét és belszerve- 
zetét Ö Fölsége által intézendőnek" ismeri el, ebben a 
„vezényleti nyelv" megállapításának a jogát is reá ruházza 
vala : a magyar vezényleti nyelvet a törvényhozás a hon- 

védségre és a népfölkelésre megállapíthatta volna, amely 
mind a kettő a véderőről szóló 1868. évi 40. tcz. 2. §-a 
értelmében „a hadsereg és a hadi tengerészettel" együtt 
képezik a fegyveres erőnek a kiegészítő részét? Az 1867. 
évi 12. tcz. 11. §-a az „összes" hadseregről beszél. Eb- 
ben benne van a hadsereg, a hadi tengerészet, a honvéd- 
ség és a népfölkelés. Ennek „az egységes vezérlete, ve- 
zénylete és belszervezete" képezi Ö Fölségének alkotmányos 
fölségjogát. Aki tehát ebben a fölségjogban a „nyelvjogo- 
sítványt" is beleérti, annak érvénytelennek kell tartania 
a törvényhozás abbeli rendelkezéseit, amelyekkel a hon- 
védség és a népfölkelés számára a „magyar vezényleti 
nyelvet" állapította meg. Mert az 1867. évi 12. tcz. IL 
§-ának az összes hadseregre vonatkozó intézkedését nem 
lehet úgy magyarázni, hogy a „vezényleti nyelv", ha benne 
foglaltatik, csupán a hadseregre és a hadi tengerészetre 
képez „fölségjogot", a honvédségre és a népfölkelésre 
ellenben „törvényhozási jogot". Ezt a megosztását a jo- 
goknak az „egységesség" fogalma kizárja. Minthogy pedig 
az 1867 óta lefolyt idő azt igazolja, hogy Ö Fölsége egy 
az egész hadseregre kiterjedő „egységes" nyelvrendeletet 
soha sem bocsátott ki, a törvényhozás ellenben az összes 
hadsereg kiegészítő részét képező honvédségre és népföl- 
kelésre nézve igenis hozott egy „nyelvtörvényt" : nyilván- 
való, hogy a „nyelvjogosítvány" nincsen és nem is lehet 
benne az 1867. évi 12. tcz. 11. §-ában foglalt fölség- 
jogokban. 

A nyelv megállapításának a jogát tehát a magyar 
törvényhozás nem tette fölségjoggá, ellenkezőleg magának 
tartotta fön és azt utóbb két esetben alkalmazta is. De 
abból, hogy azt az összes hadsereg kiegészítő részét ké- 
pező „magyar hadseregben" mindeddig nem alkalmazta, 
nem az következik, hogy az nem őt illeti meg, hanem 

egyszerűen az, hogy ezidöszerint nem látja még fönforogni, 
miként 1867-ben nem látta, azokat a gyakorlati elöfölté- 
teleket, amelyek annak életbeléptetéséhez mellőzhetlenül 
szükségesek. Ugyanazon a jogon, amelyen a magyar tör- 
vényhozás a magyar vezérleti és szolgálati nyelvet meg- 
állapította a honvédség és népfölkelésre nézve, daczára 
annak, hogy az 1867. évi 12. tcz. 11. §-a az „egységes 
vezérletet, vezényletet és belszervezetet" az összes had- 
seregnek ezen két kiegészítő részére nézve is Ö Fölsége 
által intézendőnek ismerte el: ugyanazon a jogon álla- 
píthatja meg a magyar törvényhozás a jövőben bármikor 
az összes hadsereg kiegészítő részét képező „magyar 
hadseregre" nézve is a „magyar vezérleti és szolgálati 
nyelvet." 

Ö Fölsége mindezideig egyszerűen az 1867. előtti 
tényleges állapotot tartotta fön. És mindaddig, amig a 
magyar törvényhozás e részben nem intézkedik, Ö Fölsége 
nem is tehet egyebet, mint a „magyar hadsereg"-ben is 
föntartani a „tényleges állapotot". Annak tehát, hogy a 
„magyar hadseregben" mindeddig a „német vezérleti és 
szolgálati nyelv" van használatban, senki más nem az 
oka, mint a magyar törvényhozás, amely eddig ezzel a 
jogával élni nem akart. Ö Fölsége nem élhetett vele, mert 
nem volt hozzá joga. A magyar törvényhozás nem akart 
élni vele, mert nem látta fönforogni a törvény gyakorlati 
megvalósíthatásának az előföltételeit. A tényleges állapot 
fönmaradásából azonban sem az egyik oldalon nem 
következhetik be jogszerzés, sem a másik oldalon jog- 
vesztés. A közjog nem ismer sem elbirtoklást sem el- 
évülést. 

IV. 

Ehhez a ponthoz ért a válság, amikor a szabadelvű 
párt a katonai reformok programmjának a kidolgozására 
egy 9 tagú bizottságot küldött ki. Ez a programm ma 
már át van adva a nyilvánosságnak és kétséget nem 
szenved, hogy az abban foglalt reformok alkalmasak az 
1867. évi „magyar hadsereg" megvalósítását előkészíteni. 
Annak a „magyar hadseregnek" a megvalósítását, amelyet 
a pragmatica sanctió óta 1848-ig a magyar törvényhozás 
mindig föntartott és ha azt megváltoztatni akarták, ismé- 
telve visszaállítani sürgetett. Nem az 1848-ki önálló füg- 
getlen magyar hadsereg ez, amelyet mindaddig, amig 
Austriával a pragmatica sanctió kötelékével vagyunk össze- 
fűzve, abban az alakban, miként azt az 1848-ki törvény 
szervezte, bizonyos aggályok nélkül alig lehetne vissza- 
állítani. Az egységes vezérletet itt is egy kézben kellene 
biztosítani. Itt sem szabadna meghagyni azt a jogot, hogy 
a monarchia egyik törvényhozása megtagadhassa a háború- 
hoz való hozzájárulását, amelyet az „együttes védelem" 
szüksége megkövetel. Bizonyos „egységességet" minden- 
képen fön kellene tartani. Úgy, hogy az 1867-ki „magyar 
hadsereg", teljes valóságában életbeléptetve, a honvéd- 
séggel együtt nem állana valami összehasonlíthatatlan 
távolságban a lehetőség határai között megvalósítható ön- 
álló magyar hadseregtől. Az az előnye minden esetre meg 
volna ez utóbbi fölött, hogy sohasem állhatna egymással 
szemközt a monarchia két hadserege, amit a külön önálló 
hadsereg esete nem zárna ki, és ami a két állam vég- 
romlását okozná. 

Ezekkel a reformokkal új szellem vonulna be a had- 
seregbe, az 1867-ki kiegyezés szelleme. Újjászületnék a 
Habsburgok trónvédő hadserege, amely egyesíteni tudta 

magában a „király és a haza" szeretetét. Ledőlne minden 
időkre a korát múllott osztrák absolutizmus utolsó bás- 
tyája. Deák Ferencz halhatatlan nagy műve betetőzését 
nyerné. 

Ezek az exigentiák az 1867. évi 12. t. 11. §-ának 
a „fölségjogait" is a közjog rideg teréről a politika termő- 
földjére viszik át. És ebből a szempontból meg tudjuk 
érteni, ha a szabadelvű párt a királynak a katonai nyelv- 
kérdésben eddig követett eljárását a „fölségjog" kiterjesztő 
magyarázatával akarja födözni. Hiszen a „fölségjog" nem 
azt jelenti, hogy a király a „magyar" hadseregben a 
„német vezénynyelvet" fogja megállapítani. Erről a té- 
nyéről felelne a magyar ministerium, amelyet az ország- 
gyűlés rögtön leszavazhatna. Inkább azt jelenti, hogy az 
eddigi állapot nem törvényellenes, hanem „alkotmányos 
fölségjogon" alapuló volt. Ez az értelme a szabadelvű 
párt declaratiójának. Ez a magyar politika loyalitá- 
sához és lovagiasságához méltó cselekedet. Mert fön- 
tartva a nemzetnek elévülhetetlen ősi jogát nyelvéhez, 
amelyet, ha meg lesznek az előföltételek, szabadságában 
álland bármikor törvényhozása utján a „magyar had- 
seregben" életbe léptetni : a bizalom ősi erényével hagyja 
addig királya kezén az alkotmányos fölségjog keretében 
a hadsereg egységes vezérletét, vezényletét és belszerve- 
zetét. Deák Ferencz szelleme lengi át a szabadelvű párt 
e megnyilatkozását, mely fölött ott lebeg a kiegyezés 
magasztos gondolata : „kibékülés király és nemzet között!" 
Hadd sugarazza be bölcs és alkotmányos öreg királyunk 
életének alkonyát ez a napsugár ! 



A szabadelvű párt nem vette föl programmjába a 
„magyar vezényleti nyelvet".. Reméljük, hogy csak „ezidő- 
szerint" nem. Igazolása, hogy a jelen országgyűlés vá- 

lasztási küzdelmében az ö programmjában ez a jelszó 
nem volt belefoglalva. Ezen az országgyűlésen alig is lesz 
idő és alkalom azt megvalósítani. A gyakorlati politika 
alapján álló párt, különösen, ha a kormány-politika is az 
övé, nem irhát ki zászlójára olyan jelszót, nem tehet 
választóinak olyan Ígéretet, amelyet ugyanazon az ország- 
gyűlésen a kilátás sikerével be nem válthat. De hisszük, 
hogy a többé vissza nem fojtható nemzeti szellem hatása 
alatt a jövő választásokba alig fog a magyar vezényleti 
nyelv jelszava nélkül indulhatni. Addig pedig a katonai 
programm elő fogja készíteni ennek a nagy jelszónak az 
útját. Az eddigi kormányok katonai politikájának a „lassú" 
folyamatát az új programm gyorsabb tempója kell hogy 
kövesse. A történelem logikája tanít arra, miként a nem- 
zetek életében hosszú időn át visszafojtott eszmék, egy- 
szer fölszabadulva, elemi erővel törnek czéljok felé. A 
mostani válság ezt a történelmi igazságot valósítja meg. 
Az eszme fölszabadult, elemi erővel tört utat. Lesz-e ha- 
talom elég merész, amely ennek az erőnek az útjába 
akarna állani ! 

Az ellenzék bízhat az eszme erejében, amelyet hosszú 
nehéz álmából lelkesedésének titáni erejével fölrázott. 
Övé az érdem, hogy megértette a történelem ébresztő 
szózatát s nem mulasztotta el a nagy történelmi pillanatot. 
De most meg kell értenie azt is, hogy ennek a politikai 
színműnek az első fölvonása véget ért. A függönyt le kell 
bocsátani. Lélegzetet kell venni. A második fölvonás az 
új választásokkal fogja kezdetét venni. Az utolsó fölvonás 
lesz „a magyar vezényszó'* diadala. 

Addig pedig a magyar politikának vissza kell térni 
a mindennapi élet hasznos munkájához. A halaszthatlan 
föladatok óriási tömege vár megoldásra. Fegyver helyett 
ásót, kalapácsot a kezekbe. Széthúzás helyett egyetértés. 

összetartás legyen a jelszó. Meg kell mutatni, hogy nem 
csak küzdeni tudunk, hanem dolgozni is. Harcz után a 
munka. Az ellenzék, mely a küzdelemben föl tudott emel- 
kedni a helyzet magaslatára, az új helyzetben is föl fogja 
ismerni föladatát. Meggyőzte nemzetét, ne akarja azt le- 
győzni. Legyőzte az ellenséget, elégedjék meg annak a 
visszavonulásával. Chlopy volt az utolsó kardcsapás, ame- 
lyet reánk mért. A lapos kardcsapás csak fájt, de nem 
sebzett. A jogfentartás azt is jóvá tette. 

Az osztrák beavatkozás veszedelme el van hárítva. 
A „magyar hadsereg" „magyar vezényleti nyelve" kizáró- 
lag a „magyar király" és a „magyar nemzet" ügye. Ami- 
kor ez a kettő meg fogja hozni azt a törvényt, amiként 
ezzel nem fog beavatkozni az „osztrák törvényhozás" jog- 
körébe, úgy ez sem fog a magyar törvény elé akadályo- 
kat gördítheteni. Nem lesz hozzá sem joga, sem módja. 

Azon a napon pedig, amikor ez a magyar törvény 
szentesítve lesz, föl fog hangzani országszerte a „vitám 
et sanguinem" trónmentő szózata! 

